ועדת החינוך, התרבות והספורט, כנסת 24, פרוטוקול מספר 108, 2022-02-07 12:04

שרן השכל: אני שמחה לפתוח את ועדת החינוך, התרבות והספורט של הכנסת.

שרן השכל: היום אנחנו בדיון חשוב מאין כמותו לכל הצוללנים שנמצאים כאן במדינת ישראל.

שרן השכל: מגיעות בפנינו תקנות הצלילה הספורטיבית למדריכי צלילה.

שרן השכל: יש לי לאן לשאוף, אני עם שני כוכבים.

שרן השכל: גילוי נאות, עשיתי צלילות באילת גם עם אדם במהלך הרישיון שעשיתי.

שרן השכל: לכל חובבי הצלילה, אנחנו כאן כדי כמובן לסייע ולעזור, אז כל דבר שתצטרכו מהוועדה, אנחנו כמובן לרשותכם.

שרן השכל: אדם, אני אתן לך לפתוח את הדברים ולהסביר לנו את התקנות שאתם מביאים בפנינו.

שרן השכל: בבקשה.

אדם קונסטנטינוסקי: תודה רבה שרן, נעים מאוד להיות פה בפני היושבת-ראש והחברות שנמצאות פה.

אדם קונסטנטינוסקי: באמת היום התיקון הוא מאוד פשוט, מאוד יעיל עבור קהילת מדריכי הצלילה, קהילה מאוד קטנה.

אדם קונסטנטינוסקי: יש לנו בערך 570 מדריכים, אבל שהם אחראים בתורם על הסמכה של עשרות אלפי צוללים בישראל, קהילה קטנה ונחמדה.

אדם קונסטנטינוסקי: אנחנו למעשה בשלב האחרון של התייעלות לטובת מדרכי הצלילה.

אדם קונסטנטינוסקי: קיצרנו וייעלנו בעקבות הורדת הנטל הרגולטורי שנבחנה במשרד.

אדם קונסטנטינוסקי: אנחנו מבקשים גם להאריך את תקופת הרישיון וגם להוזיל אותו.

אדם קונסטנטינוסקי: מדריכי צלילה משלמים רישיון שנתי, שילמו במשך 40 שנה בנוסף לחברות שלהם בארגונים המקצועיים, שיש להם שם סטטוס פעיל.

אדם קונסטנטינוסקי: אחרי שאנחנו פנים-משרדית עשינו תהליכי התייעלות, ומאוד פשוט לנו להנפיק רישיונות היום, אנחנו מבקשים להאריך את תקופת הרישיון לשנתיים, ולהוזיל את זה מ-140 שקלים ל-40 שקלים, כשהחישוב הכלכלי ל-40 שקלים הוא שעות עבודה של פקידה.

אדם קונסטנטינוסקי: זה נבחן גם על ידי צוותים חיצוניים של הורדת הנטל הרגולטורי שליוו אותנו וגם על ידי התקציבים מהאוצר והחבר'ה שלכם ותמי פה.

אדם קונסטנטינוסקי: זה די פשוט כמו שאמרתי.

אדם קונסטנטינוסקי: הפן השני זה הארכה, שהמדריכים יעשו את זה פעם בשנתיים כי זה בהלימות לכשירות המקצועית שלהם, בין אם זה הצורך לעשות ריענון החייאה, לגשת לרופא צלילה.

אדם קונסטנטינוסקי: זהו, מאוד פשוט.

שרן השכל: אוקיי, מצוין.

שרן השכל: תמי, אני אבקש ממך אולי להקריא את התקנות.

תמי סלע: רק אני כן אגיד משפט אחד, שבעצם הרגולציה פה היא באה לבטא איזשהו איזון בין מצד אחד באמת העלויות, התהליך, ההכבדה, הרצון לעודד עיסוק בצלילה וכו', ומצד שני להגן על הבטיחות של הצוללים ולוודא שאותם מדריכים עוברים את ההכשרה ואת הריענון ובאמת נמצאים בכשירות מתמדת כל אותה תקופה.

תמי סלע: התפקיד שלנו וכמובן של הממשלה כשהיא מתקינה את התקנות או משנה את האיזון, זה להסביר למה האיזון הראוי שונה עכשיו, משנים את האיזון.

תמי סלע: פעם זה היה אחת לשנה, הם נדרשו לחדש את התעודה.

תמי סלע: אני מבינה שבעצם את הבדיקות המקצועיות הם גם ככה עשו אחת לשנתיים.

תמי סלע: אחת לשנה הם רק עשו תהליך שהוא יותר ביורוקרטי.

תמי סלע: לא משנים פה את הדרישות הבטיחותיות המקצועיות מהם אלא רק את הדברים שהם ביורוקרטים.

אדם קונסטנטינוסקי: נכון.

תמי סלע: אוקיי, אז באמת אין פה שינוי במובן הזה אלא רק הקלה רגולטורית.

תמי סלע: יש פה גם הוראות מעבר.

תמי סלע: אולי תסבירו רק את הוראות המעבר כי לא הסברת אותן.

אדם קונסטנטינוסקי: כן, מאחר והתשלום הוא של 140 שקלים ואנחנו הולכים להוזיל את זה, אז החבר'ה ששילמו רישיונות למשל בשבועות האחרונות, למעשה בשנה האחרונה, הם "מפסידים" פה לעומת העמיתים שלהם שישלמו החל ממחר או משבוע הבא, מתי שנאשר את התקנה, ולכן אמרנו ששנה אחורה, למעשה מה-1 בינואר 2021 אנחנו נאפשר שנה רישיון חינם, וככה אנחנו מאזנים בין החבר'ה שישלמו רישיון ממחר לבין החבר'ה שהיה להם רישיון אתמול.

אדם קונסטנטינוסקי: זה תופס למעשה את רוב המדריכים הפעילים בשנה-שנה וחודשיים האחרונות.

אדם קונסטנטינוסקי: כמו שאמרת, יש הלימה מקצועית מאוד חזקה.

אדם קונסטנטינוסקי: אם נמנה את העיקרי ביניהם, מדריכים מחויבים לריענון החייאה שהוא פעם בשנתיים ולכן למעשה פעם בשנה שהם מבקשים רישיון, זה רק היה תשלום עד היום.

אדם קונסטנטינוסקי: הכשירות המקצועית שלהם – מדריך מחויב להדריך בפועל, ללמד אנשים פעם בשנתיים.

אדם קונסטנטינוסקי: הוא צריך ללמד לפחות קורס אחד או חמישה חניכים, ככה שלא נגרע מהם כלום וגם לא נגדע שום דבר מבחינת הבטיחות.

אדם קונסטנטינוסקי: הכשירות הרפואית של מדריכים ניתנת לחמש ועשר שנים, ככה שאין עם זה שום בעיה.

אדם קונסטנטינוסקי: סך הכול הוראת מעבר תהיה החל מה-1 בינואר 2021.

אדם קונסטנטינוסקי: אנחנו נפרסם רשימה של מי שרישיונו מתקדם ומקבל שנה אקסטרה, ומי שיצטרף החל משבוע הבא או עוד שבועיים, אז כבר ייהנה מההטבות החדשות.

תמי סלע: אנחנו יודעים איך זה עומד בהשוואה למקובל בעולם ברישיונות של מדריכי צלילה בהקשר הזה?

אדם קונסטנטינוסקי: כן.

אדם קונסטנטינוסקי: מדריכי צלילה כמו שהזכרתי בהתחלה, הם משלמים סטטוס פעיל פעם בשנה לאיגוד המקצועי שהם חברים בו.

אדם קונסטנטינוסקי: העלות שם היא יחסית די גבוהה.

אדם קונסטנטינוסקי: הם משלמים בין 150 יורו ל-200-250 דולר, איפשהו באזור ה-700-800 שקלים.

אדם קונסטנטינוסקי: בארץ יש לנו את הרשות לצלילה ולכן הם נדרשים לרישיון נוסף כי הרישיון בחו"ל הוא בעיקר תשלום ואתה לפעמים מקבל עדכון מקצועי שאתה קורא ועושה איזה סימון קטן של "וי".

אדם קונסטנטינוסקי: אין להם כשירות שהיא בפועל.

אדם קונסטנטינוסקי: הם לא מחויבים להראות דברים בפועל כמו בארץ ולכן הצלילה בארץ היא מעצם טיבה קצת יותר בטוחה.

אדם קונסטנטינוסקי: אין פה השלכות לרעת מדריכי הצלילה, מה שנקרא.

אדם קונסטנטינוסקי: זה רק לטובתם המהלך הזה.

אדם קונסטנטינוסקי: אנחנו מקווים באמת שיותר מדריכים יוכלו להיכנס ולהיות חלק מהקהילה הזאת, ומי שנמצא, שיהיה לו קצת יותר קל מבחינת הרישוי והניירת שהם מגישים לנו.

שרן השכל: תודה רבה.

שרן השכל: בבקשה תמי.

תמי סלע: טיוטת תקנות הצלילה הספורטיבית (תעודות) (תיקון) בתוקף סמכותי לפי סעיפים 6(ב) ו-12(א) לחוק הצלילה הספורטיבית, באישור ועדת החינוך, התרבות והספורט ולעניין תקנה 2 של העלות, באישור שר האוצר לפי סעיף 39(ב) לחוק יסודות התקציב, אני מתקין תקנות אלה: תיקון תקנה 62 בתקנות הצלילה הספורטיבית, בתקנה 62(א) במקום "לתקופה של שנה" יבוא "לתקופה של שנתיים".

תמי סלע: במקום "לתקופה של פחות משנה" יבוא "לתקופה של פחות משנתיים".

תמי סלע: תיקון תקנה 63 בתקנה 63 לתקנות העיקריות, אחרי "לפי פרק זה" יבוא "למעט תעודת הדרכה או היתר כאמור בתקנה 62(א).

תמי סלע: תיקון התוספת הראשונה בתוספת הראשונה לתקנות העיקריות, בחלק ב בפרט (2), בפרט משנה (א), אחרי "הדרכה" יבוא "או חידושה"

תמי סלע: זה גם הנפקת תעודת הדרכה חדשה וגם חידוש תעודה, ההוזלה במחיר.

תמי סלע: במקום "140" יבוא "40".

תמי סלע: היה עדכון של פעמיים בשנה, העדכון של ההצמדה למדד ועכשיו זה יהיה פעם בשנה.

תמי סלע: משהו מאוד מיושן, עדכון של פעמיים בשנה.

אדם קונסטנטינוסקי: כן, בסכומים כאלה באמת סתם, פעמיים בשנה.

תמי סלע: כן, מיותר.

תמי סלע: חלק ג', עדכון סכומים, מחליפים אותו בעצם.

תמי סלע: סכומי האגרה הנקובים בחלקים (א) ו-(ב) ישתנו ב-1 ביולי של כל שנה לפי שיעור השינוי של המדד החדש לעומת המדד היסודי.

תמי סלע: סכום שעודכן כאמור בפרט (1) יעוגל לשקל חדש השלם הקרוב.

תמי סלע: סכום של מחצית השקל החדש יעוגל כלפי מעלה.

תמי סלע: המנהל הכללי של משרד התרבות והספורט יפרסם בהודעה ברשומות את נוסח חלקים (א) ו-(ב) כפי שישתנו לפי חלק זה.

תמי סלע: בחלק זה – "מדד" – מדד המחירים לצרכן של הלשכה המרכזית לסטטיסטיקה.

תמי סלע: "המדד החדש" – מדד שפורסם בחודש מאי שלפני יום העדכון.

תמי סלע: "המדד היסודי" – מדד שפורסם בחודש מאי שלפני יום העדכון הקודם.

תמי סלע: לעניין יום העדכון הראשון שלאחר תחילתן של תקנות הצלילה הספורטיבית, זה שפורסם בחודש אוקטובר 2021 (הוראות מעבר).

תמי סלע: הרשות תאריך בשנה אחת את תקופת התוקף של תעודת הדרכה או היתר כאמור בתקנה 62(א) שניתנו או חודשו אחרי יום י"ז בטבת התשפ"א (1 בינואר 2021) ושהיו בתוקף עד לתחילתן של תקנות אלה.

קריאה: לאור חלוף הזמן רצינו לעדכן את המדד היסודי, שזה יהיה המדד שפורסם בחודש ינואר.

תמי סלע: ינואר 2022, כן, הגיוני.

קריאה: וגם את שמה של התקנה, שזה גם יהיה - - -

תמי סלע: אנחנו נאשר בכפוף לתיקונים שנאמרו כאן, ונקבל את הנוסח המתוקן.

שרן השכל: אני רוצה להעלות להצבעה יחד עם התיקונים.

שרן השכל: מי בעד? נגד?

שרן השכל: אושר

שרן השכל: מברוק, ההצעה עברה.

שרן השכל: שיהיה בהצלחה לכל הצוללנים במדינת ישראל ולכל המדריכים.

שרן השכל: תודה רבה לכם, הישיבה נעולה.